Papersnake/gushiwen huggingface dataset:
北园初夏
贺铸（宋代）

天气清和树荫浓，冥濛薄雨湿帘栊。蔫红半落生香在，向晚玫瑰架上风。
廉堂
李长民（宋代）

政拙惭无善最闻，但失青嶂对谁门。
公馀静室聊观易，客到廉堂谩吉樽。
秋夜禁直闻雨
宋庠（宋代）

徼道千庐地，宵霖八月天。
床栖吴簟竹，窗湿汉宫钱。
幕影翻层浪，檐声乡细泉。
空附何所得，併是废悉眠。
蒹葭苍苍白露为霜所谓伊人在水一方
江耀章（清代）

终南之秀，俊杰时钟。世风强悍，之子雍容。山林海岛，任所适从。

谁曰不显，叔季儒宗。零露菁莪，体风已息。媚子寺人，徒增华饰。

黼衣佩玉，谁足矜式。野有遗贤，予休好德。或居衡泌，慷慨以吟。

或居槃涧，金玉尔音。啸歌幽雅，寄意遥深。鸿仪堪则，硕望堪钦。

不顾行遁，载胥以沉。无瑞感触，实获我心。彼茁者葭，于彼彼潦。

滋之培之，苍苍未稿。旧苇称异，蒲芦参考。或短或长，或颠或倒。

淇澳之姿，中河之好。极目漼渊，如醉如狂。寄怀陂泽，将翱将翔。

思同杕杜，慕若苗场。谡谡揭揭，□□扬扬。惟彼草木，俾也难忘。

秋日凄凄，业浥行露。凝而为霜，散而为雾。月寒映雨，铅华窘步。

风细移云，玉屑载路。群阴满眼，百川灌河。八月之候，万顷之波。

渭滨垂钓，海北兴歌。回澜于铄，胜景猗那。光流盼切，实维伊何。

寂寞之乡，飘渺之陆。我思肥泉，硕人之轴。水哉水哉，聊以为屋。

在彼中流，在彼空谷。独寐寤言，独寐寤宿。若履薄冰，如集于木。

行踪靡定，乐趣偏饶。尔虽磊磊，予其招招。允矣君子，以永今宵。

所谓伊人，于焉逍遥。
和人子夜四时歌
李复（宋代）

井上梧桐树，花黄落点衣。
夜深花里鸟，相并不相离。
美人朝汲水，惊起却双飞。
陪许令宴集不胜杯杓诗谢不敏兼美祝赵两红颜
洪朋（宋代）

南郭招提逢许令，行厨潇洒办逡巡。蟠桃已结千年实，琼树元无一点尘。

酒后颠狂不知夜，灯前笑语自生春。不胜杯杓空归去，肠断冰肌与绛唇。
寄张十二时在城北读书简云几至绝粮
刘敞（宋代）

新秋意无聊，多病时畏晚。出门尘埃隔，扶杖行步蹇。

虽闻一城居，邈有千里远。风雨思鸡鸣，幽怀固缱绻。

食贫非余病，学道与时反。悲歌空相望，不复能裹饭。
齐天乐（闺思）
洪茶（宋代）

辘轳声破银床冻，霜寒又侵鸳被。皓月疏钟，悲风断漏，惊起画楼人睡。银屏十二。欢尘满丝簧，暗消金翠。可恨风流，故人迢递隔千里。

相思情绪最苦，旧欢无续处，魂梦空费。断雁无情，离鸾有恨，空想吴山越水。花憔玉悴。但翠黛愁横，红铅泪洗。待剪江梅，倩人传此意。
刘平甫挽诗二首 其二
杨万里（宋代）

忠显肩双庙，屏山箓二程。岭寒松节苦，坛暖杏花明。

君也孤传业，天乎独短生。子孙无一物，故纸付渠耕。
和阳秀才惠诗七绝
杜范（宋代）

半菽生涯志九霄，诗篇妙处压刘曹。
朵颐钟鼎人都错，自有灵龟价最高。
临江仙 其五
石孝友（宋代）

常记梦云楼上住，残灯影里迟留。依稀绿惨更红羞。

露痕双脸留，山样两眉愁。

数片轻帆天际去，云涛烟浪悠悠。今宵独宿古江头。

水腥鱼菜市，风碎荻花洲。
出都门谩吟 其一
邹元标（明代）

萧萧行李去匆匆，人拟前身是晦翁。还少当年十二考，冰壶秋月此心同。
镇东楼
萧显（明代）

城上危楼控朔庭，百蛮朝贡往来经。八窗虚敞堪延月，重槛高寒可摘星。

风鼓怒涛惊海怪，雷轰幽谷泣山灵。几回浩笑掀髯坐，羌笛一声天外听。
次韵赵帅四首
陈造（宋代）

酒会频频诗课忙，从公只尔了星霜，
虚舟自昔安惊浪，左角从渠赴敌场。
恋月每忘寒夜永，寄梅浑讶驿书香。
吟边更厌秋蛩苦，满听青鸾啸女床。
岁除对王秀才作
韦庄（唐代）

我惜今宵促，君愁玉漏频。岂知新岁酒，犹作异乡身。

雪向寅前冻，花从子后春。到明追此会，俱是隔年人。
赋得鱼登龙门（用登字）
元稹（唐代）

鱼贯终何益，龙门在苦登。有成当作雨，无用耻为鹏。

激浪诚难当，雄心亦自凭。风云潜会合，鬐鬣忽腾凌。

泥滓辞河浊，烟霄见海澄。回瞻顺流辈，谁敢望同升。
又呈中斋
文天祥（宋代）

风雨羊肠道，飘零万死身。
牛儿朝共载，木客夜为邻。
庾子江南梦，苏郎海上贫。
悠悠看晚渡，谁是济川人。
苦热不寐独起对月
喻良能（宋代）

暑气推不去，凉风挽不来。
中庭月色净，揽衣起徘徊。
夜久万籁寂，秋近孤蛩哀。
月堕玉绳低，此兴真悠哉。
送天锡省郎奉先柩归葬宛丘
曹伯启（元代）

壮岁游南土，方春赋北征。暂开千里足，终复九霄程。

存殁应无愧，荣枯总若惊。堂堂公辅器，休系故园情。
湘江曲
徐照（宋代）

湘江无潮水，日夜一向流。
别心无彼此，两处各悠悠。
山居 慧照峰
程俱（宋代）

晹光出扶桑，照耀四天下。慧日破无明，蒙光失长夜。
濉阳八景 其五 湖障夕阳
黄元实（元代）

溪西诸峰崒且壮，一峰秀出横屏幛。晴川落日漾馀波，碧树红屏闪清涨。

青山咫尺常相望，旸谷万里昭回光。谁能乘风度绝顶，空陵倒影观扶桑。
用赵南塘赠黄希声韵呈南塘
利登（宋代）

长天漠漠升虬龙，龙光鳞鳞涵紫空。
黑云忽起瀛海上，白日不照寒郊蓬。
九野茫茫路如织，我自路绝非途穷。
缓商同宫琴同抚，四顾欲驾班麟风。
初冬章上人院
皮日休（唐代）

寒到无妨睡，僧吟不废禅。尚关经病鹤，犹滤欲枯泉。

静案贝多纸，闲炉波律烟。清谭两三句，相向自翛然。
谢疟鬼
陈克（宋代）

皇天分四时，寒暑代翕张。折胶与流金，民生以为常。

伊坎离何与，为帝司一方。如何纵孽鬼，乘时盗阴阳。

睢盱四五辈，欻东西跳踉。诡秘各有名，为人作炎凉。

或燔以炬火，或吹以鞴囊。初噤如立雪，俄赫如探汤。

炎洲抵阴壑，那得在一床。阏伯追实沈，左右分寇攘。

须臾异冬春，裘扇安可当。番休数汗粟，冰炭沸我肠。

怫郁不自聊，灾疢未渠央。非针艾所及，区区事祈禳。

牺牲一物无，祝祠甚荒唐。殷勤谢众鬼，汝计诚未良。

汝利在呕泄，藜苋焉足尝。我贫乏钱财，调汝徒披猖。

来汝岂不闻，儒生类强梁。子美虽老瘦，腼颜事新妆。

退之稍奸黠，百药更臭香。身病易语言，咄咄多谤伤。

吾将援此例，勉作新诗章。诗以荣汝归，自可捐糗粮。

资送于汝足，此外何所望。汝也宁不惭，急急去我旁。
壬辰感事六首 其六
刘崧（元代）

庐陵古名郡，繁盛何雄哉。井邑十万家，一炬同飞灰。

寇来背南岑，豕突势莫摧。白昼呼市中，城门四边开。

居民望南走，千步不一回。官马如流星，绝桥窜山隈。

府中方缮兵，填委粟与财。我粮寇之资，我兵寇之媒。

一罅弗自谨，致此千丈颓。向来阛阓区，赤地生莓苔。

慎勿东望之，茫然使心哀。
赞护教
释印肃（宋代）

仰山显迹，契会宗师。
一法性身，利物宏慈。
相州郡楼赠高秘丞
四锡（宋代）

年来归兴忆皇州，频向花时倚郡楼。
南陌春光芳树远，西郊山色晚云浮。
国家无事边陲静，风俗还淳礼让修。
吟得新诗谢知己，将何才术称分忧。
秋日登美美亭
张咏（宋代）

野人官职与心违，何况经年未得归。
一夕秋风无限思，偶来凭槛到斜晖。
岁晚书怀
陆游（宋代）

残岁堂堂去，新春鼎鼎来。
梦移乡国近，酒挽壮心回。
暖律初催柳，晴光并上梅。
东湖有归日，衰抱得频开。
初夏即事
陆游（宋代）

夏景遽如许，先从草木知。
朱樱连蔕翦，红药带花移。
病起单衣怯，身闲昼漏迟。
空斋无长事，帘影看参差。
云边偶成
刘宰（宋代）

乐岁饶嘉泽，荒山遍有秋。
断云犹过雨，平陆自交流。
香饭炊红软，嘉蔬荐绿柔。
蝇营竟何事，老我即菟裘。
人爱九日多以靖节之故仆以邠老七字为可以益其爱者且连日不雨即风尤觉此句妙处赋诗八韵
赵蕃（宋代）

东篱满把菊，柯山一句诗。四时皆有节，九日独如斯。

潘子夙所尚，陶翁何敢师。是故逢此日，爱慕仍凄悲。

所愿学渊明，归去了不疑。松菊傥犹存，田园随事为。

亦愿如邠老，白首丘壑期。人穷与诗长，得失其在兹。
与周刚清溪玉镜潭宴别（潭在秋浦桃树陂下余新名此潭）
李白（唐代）

康乐上官去，永嘉游石门。江亭有孤屿，千载迹犹存。

我来游秋浦，三入桃陂源。千峰照积雪，万壑尽啼猿。

兴与谢公合，文因周子论。扫崖去落叶，席月开清樽。

溪当大楼南，溪水正南奔。回作玉镜潭，澄明洗心魂。

此中得佳境，可以绝嚣喧。清夜方归来，酣歌出平原。

别后经此地，为余谢兰荪。
简蔡天任
汪藻（宋代）

寂寂闲庭少客过，翛然丈室一维摩。脑脂遮眼空豪在，药裹关心奈老何。

雨后书连修竹翠，夜深床绕候虫歌。东邻似最知人意，合有新诗到薜萝。
医巫闾
蔡珪（金朝）

幽州北镇高且雄，倚天万仞蟠天东。
祖龙力驱不肯去，至今鞭血余殷红。
崩崖岸谷森云树，萧寺门横入山路。
谁道营丘笔有神，只得峰峦两三处。
我方万里来天涯，坡陀绕绕昏风沙。
直教眼界增明秀，好在岚光日夕佳。
封龙山边生处乐，此山之间亦不恶。
他年南北两生涯，不妨世有扬州鹤。
杨尚书生日 其一
魏了翁（宋代）

几许中和酿此身，秋风江上玉精神。性姿无忤水行地，富贵有缘花得春。

閒处消摇欣佚老，会朝魁艾正须人。绝知云滃龙渊湿，莫倚晴江把钓缗。
送蔡祯启归端州
叶春及（明代）

千盘风雨落高秋，有客能逢桂树留。碑镌夏王生绿字，书传周树拥青牛。

洞中列籍渑为酒，海上名山石作楼。明到星岩枫叶下，扶桑东望是丹丘。
次韵斯远重别六言四首
赵蕃（宋代）

君才绝出辈流，语不惊人不休。
莫叹阳春寡和，会逢知我春秋。
荷镫曲
缪宝娟（清代）

藐姑仙人斗晚妆，袜尘不动罗绮香。金釭照耀烂如昼，三十六宫春正长。

儿家生小承恩日，华清浴罢娇无力。归来寂寂掩瑶扉，玉阶人静露珠湿。

无端急敕召湘妃，小队银镫夜打围。箔底细簪金错落，帘边亲启玉葳蕤。

珠围翠绕纷逦迤，照见鸳鸯春似海。杏子衫轻偎影红，桃花裙褶拖痕紫。

玉腕玲珑大小垂，酒酣零乱舞腰支。最怜袅袅杨枝细，弱不禁风欲堕时。

靡曼妙态纷相扰，风鬟雾鬓知多少。唾花馀碧石华轻，化作湘纹笼缥缈。

此际销魂神采飞，此时擢秀几琼枝。当筵莫怯娉婷甚，幅幅纱笼好护持。

宴罢归为缀珠戏，濡毫手作鳌山记。明珰火齐烂不收，七尺珊瑚等閒碎。

似闻仙乐奏《云璈》，如有衣香冉冉飘。羊侃帘前兰半烬，扶风帐外桦全烧。

别有愁蛾夜妆靓，洞房深邃蚖膏冷。遥看红云捧玉皇，倚栏寂寞羊车幸。

我亦青莲梦里人，苦心薏菂不分明。樽前欲借神光引，一把三生证夙因。
残菊
史铸（宋代）

天地方收肃杀功，菊权倾倒不成丛。
碎金狼藉不堪摘，图得人知色是空。
第一关次联句韵上䆳庵先生
康海（明代）

拂曙披云到此关，喜随綦履望名山。芙蓉半出青天外，沆瀣中分白石间。

定有神功扶帝力，岂须灵药驻衰颜。攀蔂未觉寻行倦，细和新诗及暮还。
别孙蜀
方干（唐代）

吴越思君意易伤，别君添我鬓边霜。

由来浙水偏堪恨，截断千山作两乡。
对雪六首
强至（宋代）

飘洒三冬暮，苍茫一气凝。
寒威斗自壮，空色晓逾澄。
狂走寻冈兔，饥呼失树鹰。
年来交态浅，有兴即谁乘。
严陵钓台
黄滔（唐代）

终向烟霞作野夫，一竿竹不换簪裾。

直钩犹逐熊罴起，独是先生真钓鱼。
怀项涤川文学元沧 其一
陈履（明代）

当年同结绶，寄迹海阳城。相逢一倾盖，欢好如生平。

各无世俗态，同有古人情。笑我簿书苦，见君心目清。

春色桥门里，看看桃李荣。倏忽三年隔，回首怅风萍。
奉使还至近畿先寄史院诸同舍二首
苏颂（宋代）

书林轻别紫云边，轺传重行北斗间。
正类子卿悲异国，不同太史访名山。
鞍韂腾踏双腨重，风日煎熬两鬓班。
待得使回翻旧稿，只应新例又刊删。
再和袁起岩韵
杨万里（宋代）

一岁驩声沸此宵，游人丽服正飘飘。
病夫未暇砖引玉，恶语翻成李报瑶。
天遣素娥提雪月，江涵公子更风标。
君家道是关门卧，却有新诗来见撩。
沁园春（丙午寿常丞叔）
李曾伯（宋代）

大疏归来，小阮适闲，喜同此时。问垂孤历载，几番遥祝，举觞华问，相会良希。颂以松椿，酌之椒柏，预卜明年百事宜。春犹浅，趁雪晴梅放，且和新诗。

公虽厌直兰闱。如正色朝端当宁知。看大廷诸老，争推前席，吾家五祖，自有传衣。暖律初回，要津立上，卿相时来皆可为。祈公寿，与东君不老，南极齐辉。
寿宪使江寺簿八首以座右公廉勤谨忠信和缓八字为韵 其二
程公许（宋代）

人心无底谷，贪求何自餍。徇名膏火熬，徇财刀蜜甜。

受命独也正，取造物者廉。孤竹有世守，范防无乃严。
续演雅十诗
白珽（元代）

两驼侍雪立，终日饥不起。
一觉沙日黄，肉屏那足拟。
七弟示诗后又改缘字为川字因再次韵
苏颂（宋代）

幽栖新得地，朴饰敢求全。
一亩真儒有，三年近道边。
锄荒还见真，革陋遂成妍。
栋宇依岩畔，烟云入槛前。
人非胜土木，心每惧冰渊。
州处来閒燕，山居隔市廛。
轩窗横列岫，屏嶂对先贤。
念昔初经始，惟蕲远水泉。
丘园宁待贲，宗庙贵为先。
幸免灵台寄，重叨真室虔。
颐生无异术，送死有新阡。
世虑都忘矣，劳生此息焉。
道腴甘淡薄，食邑减芳鲜。
士誉言功德，僧谈半满偏。
未从招隐客，不费买邻钱。
昼静龙须坐，宵寒龟壳眠。
藉莎毋剪薙，即石不磨镌。
假职恩良厚，归田志益坚。
秋毫知帝力，清白自家传。
吾弟欣堂构，长言纪瓞绵。
思亲乐京口，怀土限闽川。
江左步兵酒，华阳小有天。
衔杯蠲痼疾，行药助修年。
更有扶衰物，邻家十八仙。
和经略直阁寺丞赠刘升之蛰龙岩二首
唐弼（宋代）

倚天寒碧锁嵌空，咫尺丹霄有路通。
莫向明时缩头角，风云只在笑谈中。
和君时予未至君时言有群鹊集檐
彭汝砺（宋代）

旧重千金诺，元为五日期。水清冰破玉，岩润石凝脂。

命驾不嫌遽，舍车空悔迟。多惭无道力，有往鹊先知。
赠笔工王子玉兼能书
周权（元代）

兰陵有客髯如戟，吴霜满鬓秋萧瑟。广寒偷拔老兔毫，归寓管萧汤沐邑。

兴来忽驾钱唐舟，惠然访我苍山陬。酒酣作字大如斗，玄云落纸香浮浮。

我惭识字先白首，故砚磨穿笔如帚。与君邂逅两忘年，暮雨江湖一樽酒。
大历三年春白帝城放船出瞿塘峡久居夔府将适…凡四十韵
杜甫（唐代）

老向巴人里，今辞楚塞隅。入舟翻不乐，解缆独长吁。

窄转深啼狖，虚随乱浴凫。石苔凌几杖，空翠扑肌肤。

叠壁排霜剑，奔泉溅水珠。杳冥藤上下，浓澹树荣枯。

神女峰娟妙，昭君宅有无。曲留明怨惜，梦尽失欢娱。

摆阖盘涡沸，欹斜激浪输。风雷缠地脉，冰雪耀天衢。

鹿角真走险，狼头如跋胡。恶滩宁变色，高卧负微躯。

书史全倾挠，装囊半压濡。生涯临臬兀，死地脱斯须。

不有平川决，焉知众壑趋。乾坤霾涨海，雨露洗春芜。

鸥鸟牵丝飏，骊龙濯锦纡。落霞沉绿绮，残月坏金枢。

泥笋苞初荻，沙茸出小蒲。雁儿争水马，燕子逐樯乌。

绝岛容烟雾，环洲纳晓晡。前闻辨陶牧，转眄拂宜都。

县郭南畿好，津亭北望孤。劳心依憩息，朗咏划昭苏。

意遣乐还笑，衰迷贤与愚。飘萧将素发，汩没听洪炉。

丘壑曾忘返，文章敢自诬。此生遭圣代，谁分哭穷途。

卧疾淹为客，蒙恩早厕儒。廷争酬造化，朴直乞江湖。

滟滪险相迫，沧浪深可逾。浮名寻已已，懒计却区区。

喜近天皇寺，先披古画图。应经帝子渚，同泣舜苍梧。

朝士兼戎服，君王按湛卢。旄头初俶扰，鹑首丽泥涂。

甲卒身虽贵，书生道固殊。出尘皆野鹤，历块匪辕驹。

伊吕终难降，韩彭不易呼。五云高太甲，六月旷抟扶。

回首黎元病，争权将帅诛。山林托疲苶，未必免崎岖。
乌使君
林宗放（宋代）

始听歌来暮，还闻说去思。
但知忧国计，那肯问家为。
跨竹儿童集，携书父子随。
谢在攀恋处，争作画图披。
与任鲲同按沙苑
李复（宋代）

寒空暗澹风满衣，索回林薄相追随。
野花班班隐乱草，暮叶翩翩辞高枝。
渭水无烟但闻哭，延州筑城犹出师。
四顾乾坤莽回互，溅溅洛水东南驰。
驾归自阅群望于衢恭赋
徐渭（明代）

桃李晴曛禁苑烟，銮舆新幸北郊旋。团花靺鞈蒐春日，细柳旌旗拊髀年。

一道甲光将雪借，千群马色截云鲜。谁兼将帅为天子，共喜文皇九叶玄。
记辛酉端午旧事二首
刘克庄（宋代）

最怕摛词与草麻，朝朝传布竞攻瑕。
而今失韵乖平仄，挞市哄堂一任他。
次李绵州和丁兴元韵二首
洪咨夔（宋代）

梅花已是隔年香，投老何能面复光。
求则得之青籸饭，归斯受矣白云乡。
果柑微似温季乳，阆柿多於处着霜。
扶起东南风物梦，举觞目送去鸿翔。
何凝生投诗戏用屠纬真体赠之
陈子壮（明代）

明月曾传碧海箫，所思终未报琼瑶。君家夹毂相逢易，公子西园结客遥。

劳向秋风歌桂树，岂无春水送兰桡。景阳锦段江郎得，催使鲛人夜织绡。
臧宫
徐钧（宋代）

电扫风驱寇已平，雄心又向幕南庭。
君王自守苞桑戒，不侈边功纪汗青。
和湘东王后园回文诗
萧纶（南北朝）

烛华临静夜，香气入重帏。曲度闻歌远，繁弦觉舞迟。
送乃子恭甫入京次知山韵
边贡（明代）

待诏初临鹗荐岐，别家休切鲤庭思。青萍宝铗硎初发，白玉黄庭价早知。

建业秋风鸣鹿宴，曲江春雨化龙时。仲舒贾谊俱豪杰，廷对何人是尔师。
西海子
杨锐（清代）

方丈蓬壶到眼前，团城雨过亦翛然。夕阳欲下觚棱去，遥见晴空水碧天。

碧波黄瓦接瀛台，秋色芙蓉镜殿开。十刹海边人散尽，水禽飞过苑墙来。
进经筵讲礼记彻章诗
刘克庄（宋代）

惟王建邦国，以礼定乾坤。
大分严堂陛，弥文及冠昏。
徐行非曰逊，亟拜不为烦。
臣岂容私量，人谁越短垣。
秦惟损则覆，鲁以秉而存。
制备周京奠，仪成汉帝尊。
民彝何可泯，经籍未尝燔。
明主亲临决，诸儒共讲论。
裨谌谩求野，戴圣自专门。
伋学方垂范，聃书盍塞源。
四篇殊建武，百问陋开元。
会稡新编钜，芟夷聚讼繁。
俚辞羞狗曲，小辨戒猩言。
舞蹈威颜近，传宣诏语温。
昭回洒牺画，燕衎洽尧樽。
宝带颁藏府，名驹出大宛。
{左扌右秉}持叨象版，烹啜试龙园。
羁贱均蝼蚁，清华缀鹭鹓。
謏闻惭倚席，朽质谬乘轩。
占毕无嘉颂，将何报上恩。
锡山舟中呈同年吕宜中期游龙山惠泉不果
林廷选（明代）

两岸垂杨覆画船，相看况复有同年。眼前山水诗题遍，江上风花酒兴牵。

鸟解人情啭溪树，棹歌渔乐隔汀烟。龙峰笑我尘缨者，何日能閒酌惠泉。
送洪洞刘允中入关
王翰（唐代）

自携书剑入西州，到处登临数日留。青盖远分关树晓，碧峰高日岳莲秋。

柏梁台下寻诗去，皇子陂前载酒游。回首西风动乡念，壮怀应不赋登楼。
鹧鸪天 车中寄长安同好
樊增祥（清代）

钿合金筝梦已空。不教留影镜屏中。香烧心字和灰热，烛晕啼屏到晓红。

琴沼侧，桂堂东。归来长动五更钟。如今祇是成追忆，满鬓黄尘满袂风。
次韵景仁饮宋温之南轩二首 其一
苏辙（宋代）

白发迎新岁，皤然国老更。感时能细说，对酒任徐行。

画轴高分品，诗词妙入评。疏狂先醉倒，应许恃乡情。
句
钱惟演（宋代）

羽毛襄野驾，宴喜鲁郊氏。
从潘丈求字二首 其一
赵蕃（宋代）

束发学书今白头，腕中无力合休休。规模尚欲从公乞，翰墨于今第一流。
题勤尊师历阳山居
许浑（唐代）

二十知兵在羽林，中年潜识子房心。苍鹰出塞胡尘灭。

白鹤还乡楚水深。春坼酒瓶浮药气，晚携棋局带松阴。

鸡笼山上云多处，自劚黄精不可寻。
哭吴范二姊
程珌（宋代）

逝者如斯乎，翩翩北飞鸿。鸿北来岁南，人去亡回踪。

庚寅仲姊去，庚辰伯姊空。千里不一见，血泪迸秋风。

自馀只一弟，留守先人宫。我已日崦嵫，安能久转蓬。

束担其归与，相从十载山之东。
酬赵少卿药园见赠
司马光（宋代）

鄙性苦迂僻，有园名独乐。
满城争种花，治地惟种药。
栽培亲荷锸，购买屡倾橐。
纵横百余区，所识恨不博。
身病尚未攻，何论疗民瘼。
赠梦得
白居易（唐代）

前日君家饮，昨日王家宴。
今日过我庐，三日三会面。
当歌聊自过，对酒交相劝。
为我尽一杯，与君发三愿。
一愿世清平，二愿身强健。
三愿临老头，数与君相见。
远行
夏敬渠（清代）

远行出门闾，举足心自量。鄙夫念鸡肋，男子志四方。

勿作儿女态，徘徊在闺房。闺房讵足道，瞻顾萱草堂。

秋风势如雨，秋露色如霜。萧萧萱草堂，皇皇游子装。

游子为饥驱，贸然适殊乡。仰头发长啸，低头重徬徨。

儿行二千里，母心万里长。万里有时极，母心无时忘。

母心不能忘，儿行途路旁。路旁无深谷，路旁无高冈。

高冈与深谷，乃在慈母肠。游子动深省，泪下沾衣裳。

儿泪有时乾，母心无时忘。母心不能忘，儿行途路旁。

儿行途路旁，一行一悲伤。
句 其一
欧阳景（宋代）

清明时节正秾芳。
祢衡
吕南公（宋代）

世乱无人及祢衡，眼看豺虎似蚊蝇。乔玄荀彧皆儒雅，至死何曾晓爱憎。
贾客
黄滔（唐代）

大舟有深利，沧海无浅波。利深波也深，君意竟如何。

鲸鲵齿上路，何如少经过。
次韵王立之雪中以酒见饷
晁说之（宋代）

同云惨惨驱朝暄，龙沙一雪人相怜。
寒猿哀啸失山木，饥鹤仰唳空无天。
当年补天真戏尔，不知修月何时已。
坐烦耆旧说辛卯，至遣儿童忧甲子。
城中米价贵如玉，举家倒廪无斗粟。
千金狐裘岂易得，百结鹑衣不堪鬻。
我生但识茅与菅，何曾过眼逢瑶璠。
展君新诗问所似，欲辩不敢非忘言。
开壶酌酒浇我胸，酒酣起舞颜为红。
会见东风扫冰雪，江梅寒柳烦春工。
贺新郎·夏景
苏轼（宋代）

乳燕飞华屋。悄无人、桐阴转午，晚凉新浴。手弄生绡白团扇，扇手一时似玉。渐困倚、孤眠清熟。帘外谁来推绣户，枉教人、梦断瑶台曲。又却是，风敲竹。
石榴半吐红巾蹙。待浮花、浪蕊都尽，伴君幽独。秾艳一枝细看取，芳心千重似束。又恐被、秋风惊绿。若待得君来向此，花前对酒不忍触。共粉泪，两簌簌。
征南二首
岳岱（明代）

安南易姓旧相仍，封锡还应到海滨。
万里版图曾郡邑，殊方小丑亦君臣。
炎风毒雾烦诸将，翠羽明珠入紫宸。
想见乞降矜面缚，天威此日转阳春。
题山阴沈少牧绉绿山房印笺为黼臣作 其二
许传霈（清代）

元龟负篆导山川，禹庙同瞻东浙仙。赖有一编传古意，不须青玉说当年。
再和绝句寄韩子云
吴芾（宋代）

开尽千花到藕花，相将又听采莲歌。
无人共酌樽中醁，奈此花前风月何。
赠星洲僧了然
葛胜仲（宋代）

禅林古有一宿觉，讲席尝闻一遍照。凡马十驾及骏骨，况子秀颖颜齿少。

星洲岩壑锁烟云，千柱浮空觉王庙。似闻淬掌作书淫，乍或横肱究心要。

明窗净几学参玄，二涂一得可前料。香浮牛首礼圆光，呗似鱼山胜长啸。

闻熏大士岂忘言，机锋嘿赞潮音妙。
谒金门 赠雕銮匠 以上十三首八千卷楼藏钞本
善住（元代）

天赋巧。刻出都湖草草。浪迹江湖今欲老。尽传生活好。万物无湖我造。异质殊形皆妙。游刃不因心眼到。一时能事了。
华亭十咏·昆山
唐询（宋代）

昔有人如玉，兹山得美名。
岩扃锁积翠，谷水断馀声。
乔木今无在，高台久已倾。
如何嵩岳什，独咏甫侯生。
芭蕉
洪皓（宋代）

芭蕉非一种，南粤竞成业。
结实陪房绿，舒花焰火红。
象蹄形甚伟，筒葛衽尤工。
羁旅牵愁思，秋窗夜雨中。
作乐导水 其九 松阴独钓
许有壬（元代）

半世京华困鼎茵，高风时复梦玄真。可怜缘木求鱼者，今日君其问水滨。
赠辟谷者
张籍（唐代）

学得餐霞法，逢人与小还。身轻曾试鹤，力弱未离山。

无食犬犹在，不耕牛自闲。朝朝空漱水，叩齿草堂间。
杂兴
聂夷中（唐代）

两叶能蔽目，双豆能塞聪。理身不知道，将为天地聋。

扰扰造化内，茫茫天地中。苟或有所愿，毛发亦不容。
偈颂三十首
释慧晖（宋代）

玉龙起雨上东天，石虎出风下北山。
夜兔穿云南海底，昼乌破暗西畔岩。
靖州张推官庭杰挽词
周必大（宋代）

青绶当年谩佩緺，力将儒素换豪华。
箧中深贮先贤传，门外常停长者车。
有子菑畲在经训，平生痼疾是烟霞。
花桥卜筑花山殡，太息中吴好事家。
偈颂三十六首
释如珙（宋代）

从上来，死衲子心，
能有几人，活衲子眼，
能有几人。昨夜玲珑岩，
吞却太白峰。
三徒五苦辞 其一
佚名（隋代）

三才及万物，倚伏各有龄。终始待劫数，福尽天地倾。

往反于五道，苦哉更死生。辗转三徒中，去来与祸并。
定水二首 其二
刘敞（宋代）

此地去人近，向来幽赏违。使君留隼旆，烟水净鱼矶。

秋入冷蛩急，波明白鹭飞。异时江汉兴，抚事更怀归。
宝积寺
陆游（宋代）

偶来游古寺，景逐眼前生。
岩上高僧坐，林间野客行。
望穷沧海远，吟久暮云平。
此境真难到，登临暂适情。
中秋前一夜作
景安（清代）

梧桐移月影移扉，银汉迢迢夜漏稀。古驿三更人未卧，碧天一字雁初归。

病躯不为闲愁瘦，诗橐偏因秋色肥。白发萧萧过半世，恍如蝶梦恋花飞。
书愤
张祜（唐代）

三十未封侯，颠狂遍九州。
平生镆铘剑，不报小人雠。
东堂即事
张耒（宋代）

东堂岁晚直穷寂，落叶寒蔬风雨余。
下雨数家同井臼，荒山十雨半榛芜。
夜霜摧菊房俱敛，晴日熏梅气欲苏。
谁似樊山偏得意，倚天紫翠照空虚。
菩萨蛮 其四 题画扇
梁清标（清代）

板桥流水湖山靓。桃花人面红相映。唤婢采芳兰。妆成小步看。

苔侵罗袜湿。爱向春风立。莫问落花香。当年误阮郎。
山居杂诗九十首
曹勋（宋代）

道德五千言，屡读殊隐奥。
颇能分句法，已自到微妙。
治国与修身，篇篇言上道。
讲解七十家，识者自知要。
奉侍少保公宴集龙游之翠光岩
徐渭（明代）

楼船几日下钱塘，胜地临江绮席张。虎帐山开萝作带，龙潭水积剑为光。

芳羞自出船窗底，妙响偏宜舞扇傍。日映桅樯兼树密，风吹丝竹袅云长。

渔郎贾客停何事，桂楫兰桡渡不妨。暂脱锦袍悬翠壁，忽抽彤管拂青缃。

閒中国计筹能悉，醉后兵符发更详。宝马嘶群行杂锦，红旗悬的射穿杨。

霜前下叶沙俱积，雨后残磾藓更香。野旷牙官分作队，林疏甲士补成行。

松杉借翠连幢碧，橘柚分金映甲黄。羽扇周郎临赤壁，轻裘叔子在襄阳。

庾楼无月人犹往，郤幕开风客不藏。远眺非关耽丽景，雄心先巳到遐荒。

建溪露布风雷急，涧水兵威草木扬。却与从行诸幕士，维舟九曲泛清觞。
郊庙歌辞。后唐宗庙乐舞辞。雍熙舞
佚名（唐代）

仁君御宇，寰海谧清。运符武德，道协文明。

九成式叙，百度惟贞。金门积庆，玉叶传荣。
赐顾栋高 其二
弘历（清代）

文章风雅数东吴，谁似沈潜味道腴。为慕谈经虚左席，用宏锡类慰慈乌。

从教马鬣荣光贲，要使蓬门义路趋。不是沈香呼学士，貂珰扶掖重醇儒。
独学
陆游（宋代）

师友雕零身白首，杜门独学就谁评？秋风弃扇知安命，小炷留灯悟养生。
踵息无声酣午枕，舌根忘味美晨烹。
少年妄起功名念，岂信身闲心太平。
长垣路中 其二
彭汝砺（宋代）

身似水中木，险夷惟所遭。不堪誇拙速，可复叹贤劳。

雨脚三冬少，尘头一丈高。故乡何处是，南望首重搔。
同徐紫山吴石仓石笋峰看秋色
华岩（清代）

披云深竹里，拄杖乱峰头。怪石一千尺，苍烟四面流。

苍幢飘素影，木叶响寒秋。愿借维摩榻，谈经坐小楼。
习懒自咎
陆游（宋代）

习懒多遗事，时能害睡眠。獾骄残竹笋，鼠横啮床毡。

猧子巡篱落，狸奴护简编。人间有俊物，求买敢论钱。
送王宜兴赴阙
孙继皋（明代）

山县栽花春满城，召除郎位属春卿。双凫旧识朝天去，匹马今为谒帝行。

候晓含香兰殿迥，深宵起草月阶明。仙曹十载曾分席，几听尚书曳履声。
简陟、巡、建二甥（卢氏生）
韦应物（唐代）

忽羡后生连榻话，独依寒烛一斋空。

时流欢笑事从别，把酒吟诗待尔同。
彭湖道中杂书五首
方回（元代）

阴风号乱树，薄日照荒原。
古堠泥埋字，空庐棘障门。
无人天欲暮，谁谓不销魂。
题泰州司理廨舍小亭
赵蕃（宋代）

凿去为亭因得池，面池老柳蔽仍亏。
客来不用勤修供，乞与绳床令赋诗。
题漫天坡
郭奕（宋代）

在漫天是小漫天，小漫天是大漫天。
只因大小漫天后，遂使生灵入四川。
试墨三首 其一
陈著（宋代）

元圭珍重镇书房，紫石磨来滃墨香。老去苦无閒著述，以分寸计□时长。
题徐子愚道悦堂二首
方回（元代）

高门可旌表，潇洒郡城西。
沼有王祥鲤，埘无郭泰难。
寒衣催妇织，奇字课儿题。
堂上慈颜近，家人语亦低。
同顾鸿胪兄弟过王鸿胪宅永上人在焉
黎民表（明代）

委巷多车马，还因典客名。乡心灯下尽，谈麈坐中倾。

径草抽新雨，风丝漾晚晴。归舟应可问，春浪此时平。
初夏怀故山
陆游（宋代）

镜湖四月正清和，白塔红桥小艇过。
梅雨晴时插秧鼓，苹风生处采菱歌。
沉迷簿领吟哦少，淹泊蛮荒感慨多。
谁谓吾庐六千里，眼中历历见渔蓑。
句
刘彝（宋代）

仙境自嫌尘俗见，故垂岩溜代珠帘。
乌石山
刘克庄（宋代）

儿时逃学频来此，一一重寻尽有踪。
因漉戏鱼群下水，缘敲响石斗登峰。
熟知旧事惟邻叟，催去韶华是暮钟。
毕竟世间何物寿，寺前雷仆百年松。
同柏容郘亭泛舟过禹门山还饮姑园
郑珍（清代）

老去人事多，所乐在襟带。向来济胜具，浪掷悔无赖。

东里山水平，当门此其最。五弟入村来，食藿不我粝。

老檬又好事，能令小船大。秀才作游戏，方舟正无害。

水光青竹间，山影红树外。招提上绝壁，草木纷晚馤。

放言徒充栋，子余所沾丐。吾儒有奇邪，何责彼狡狯。

老僧喜我醉，请书压涛濑。为攀千丈崖，印我百年蜕。

两孺尽葵栗，催归荫松盖。野人飨官具，邱嫂无已太。

公然登蟹羹，此真未前蔡。明傥不吝晴，上流可扬汰。

会禽石斑鱼，更与斫新鲙。
宜春漫述
汪应辰（宋代）

本是扶犁客，随缘漫作官。
故山应念我，薇蕨已阑干。
比部文承制移竹赠初秀才尧民有诗因次其韵 其二
李之仪（宋代）

增筑贵坚厚，抨绳避攲侧。朝灌暮复压，深虞枯易得。

劲节既能主，百蠹遂为客。风微吟疏簧，日永齿客屐。

此况倘可期，吾甘事潜默。晋人知自完，皎皎良未息。

不材谢纷纭，斯言愧安国。
庚寅五月十二日偕赵平甫拜采石神霄宫太白坟
王奕（元代）

孤风吹黄鹄，远客归自鲁。
瓣香拜公坟，梁月重凄楚。
比曾登太拜，依韵踵遐武。
生平景仰心，兹夕遂亲睹。
何地无青拜，何人无黄土。
艳艳谪仙翁，配月照今古。
惜载生死世，于道竟无补。
世乏蹈海人，此事与谁语。
和秋房题半湖楼二首 其二
朱继芳（宋代）

四明仙客此楼居，毕竟西湖压鉴湖。曾谓家童欺贺老，不如沙鹤认林逋。

蒲根钓水知深浅，柳外行人乍有无。此景天公厌多取，只分一半与吾徒。
偈颂一百二十三首 其二十七
释祖钦（宋代）

断臂立雪，负石踏碓。取人心肝，克由叵耐。护圣遮里，使不得你露面作窃，且退且退。
闻方蓉房凶问因寄谢一庵
张金镛（清代）

绿鬓佳人老，青丝瘦马寒。正当思谢朓，忽复哭方干。

羽化销金叶，天高下玉棺。何时设芳醑，同洒泪汍澜。
和韩司谏叔夏乐谷五吟·布被
胡寅（宋代）

昔年司马公，清德如伯夷。
箪瓢不改乐，又似吾先师。
平生一布被，天地乃吾知。
岂比平津侯，挟诈坐受嗤。
公今蹈前修，自适性所宜。
不受寒暑变，炎凉但相推。
彼美锦绣温，蒙覆真虎皮。
愧非三绝手，何以嗣铭诗。
致政侍读孙蔓叔挽辞二首
苏颂（宋代）

秘殿除书降，经筵特诏开。
未闻陪幄议，忽起奠楹哀。
卜葬青乌兆，临丧白马来。
平生我投分，洒泪向天台。
送张子直西归 其二
吕本中（宋代）

君家兄弟各能文，季也风流又绝群。万里相逢又相别，落花时节却思君。
和王晋卿（并叙）
苏轼（宋代）

驸马都尉王诜晋卿，功臣全彬之后也。
元丰二年，予得罪贬黄冈，而晋卿亦坐累远谪，不相闻者七年。
予既召用，晋卿亦还朝，相见殿门外。
感叹之余，作诗相属，托物悲慨，阨穷而不怨，泰而不骄。
怜其贵公子有志如此，故次其韵。
先生饮东坡，独舞无所属。
当时挹明月，对形三人足。
醉眠草棘间，虫虺莫予毒。
醒来送归雁，一寄千里目。
怅焉怀公子，旅食久不玉。
欲书加餐字，远托西飞鹄。
谓言相濡沫，未足救沟渎。
吾生如寄耳，何者为祸福。
不如两相忘，昨梦那可逐。
上书得自便，归老湖山曲。
躬耕二顷田，自种十年木。
岂知垂老眼，却对金莲烛。
公子亦生还，仍分刺史竹。
贤愚有定分，樽俎守尸祝。
文章何足云，执技等医卜。
朝廷方西顾，羌虏骄未伏。
遥知重阳酒，白羽落黄菊。
羡君真将家，浮面气可掬。
（袁天纲语窦轨：君语则赤气浮面，为将勿多杀人。
）何当请长缨，一战河湟复。
东郭襟咏十首 其八 绿萍湾
王汝玉（明代）

清溪知几转，靡靡绿萍多。莫赴流红去，漂沦将素何。
被酒独行，遍至子云威徽先觉四黎之舍，三首
苏轼（宋代）

总角黎家三四童，口吹葱叶送迎翁。
莫作天涯万里意，溪边自有舞雩风。
次韵唐彦猷华亭十咏其八陆机宅
王安石（宋代）

故物一已尽，嗟此岁年深。
野桃自著花，荒棘自生鍼。
芊芊谷水阳，郁郁昆山阴。
俛仰但如昨，游者不可寻。
李伯时赠英石
王十朋（宋代）

英石来从并玉堂，铃斋几案耸锋铓。平生性有好山癖，袖得两峰归故乡。
过芙蓉岭对镜岭羊斗岭新岭塔岭赋短歌五首
方回（元代）

混沌何年分宇宙，于地日月常如旧。
如旧之中却常新，何曾一点受尘垢。
谁凿此山为捷径，争利奔名足驰骤。
新岭终无可旧时，燠不加肥寒不瘦。
行人自无兮百年寿。君不见岭头日日吹征尘，
剩有新人无旧人。
宫词
王珪（宋代）

侍辇归来步玉阶，试穿金缕凤头鞋。
阶前摘得宜男草，笑插黄金十二钗。
乾明节祝圣寿
四锡（宋代）

圣节思归会帝京，得随班列祝文明。
河清见底为嘉瑞，海水无波表太平。
月夜忽闻仙乐奏，宫中时有彩云生。
诗成拜表同封进，愿继词臣雅韵声。
深柳读书堂避暑
胤禛（清代）

三庚节届祝融临，闲对明窗阅古箴。树杪莺喉调妙曲，槛边蝶翅舞芳襟。

嫩荷香远风频递，深柳阴重暑不侵。移榻帘前何所思，要赓解阜入虞琴。
龙移
韩愈（唐代）

天昏地黑蛟龙移，雷惊电激雄雌随。

清泉百丈化为土，鱼鳖枯死吁可悲。
宋颂九首 其二 皇祖
石介（宋代）

皇祖龙骧，畴敢猖狂。元年九月，进叛于扬。皇祖长驱，至扬城隅。

进窘登楼，并焚其孥。
蓦山溪（寿种春翁）
陈以壮（宋代）

亭兰风蕙，昨日山阴曲。又过五峰来，听华堂、管弦丝竹。今年风峰，著意庆生朝，□鹤舞，黑猿吟，花下眠青鹿。

九龄五福，盛事人皆祝。谁识种春翁，等浮云、飞蟊过目。上方渴士，忠节起闻孙，金坡近，玉堂深，莫羡春田绿。
终南幽居献苏侍郎三首时拜太祝未上
储光羲（唐代）

暮春天气和，登岭望层城。朝日悬清景，巍峨宫殿明。

圣君常临朝，达士复悬衡。道近无艮足，归来卧山楹。

灵阶曝仙书，深室炼金英。春岩松柏秀，晨路鹍鸡鸣。

羽化既有言，无然悲不成。

中岁尚微道，始知将谷神。抗策还南山，水木自相亲。

深林开一道，青嶂成四邻。平明去采薇，日入行刈薪。

云归万壑暗，雪罢千崖春。始看玄鸟来，已见瑶华新。

寄言搴芳者，无乃后时人。

卜筑青岩里，云萝四垂阴。虚室若无人，乔木自成林。

时有清风至，侧闻樵采音。凤凰鸣南冈，望望隔层岑。

既言山路远，复道溪流深。偓佺空中游，虬龙水间吟。

何当见轻翼，为我达远心。
留忠斋山茨
包恢（宋代）

身何止不获，其背谁得窥。
心何存不测，其乡孰能知。
身主尚无迹，屋庐更何即。
变动元不居，问君欲奚适。
放之弥太虚，宇宙总我庐。
收之付野草，山茨敛吾居。
宇宙非穷大，山茨岂云细。
身心非以形，随寓靡有异。
此道淡不厌，淡中味何穷。
万物孰能动，真乐此室中。
或疑天下儒，久游蓬莱岛。
岂伊素草茅，但以盖茅好。
达者舍此谁，若将终身茨。
仁宅本同归，问舍非自私。
宇宙浩如许，藏用如谨独。
山固屹不移，茨敝当再覆。
覆可久自娱，庭草听自如。
茅茨或不翦，古圣兴不殊。
乐山见仁人，如茨看荣贵。
此屋虽似卑，谁识最高致。
茗地源
陈岩（宋代）

暖风吹长紫芽茎，人向山头就水烹。
陆羽傥曾经此地，谷帘安得擅佳名。
醉赋
陆游（宋代）

霜枫照茅屋，露菊插纱巾。
今古无穷事，江湖未死身。
直令依马磨，终胜拜车尘。
我亦轻余子，君当恕醉人。
月三十韵
元稹（唐代）

蓂叶标新朔，霜豪引细辉。白眉惊半隐，虹势讶全微。

凉魄潭空洞，虚弓雁畏威。上弦何汲汲，佳色转依依。

绮幕残灯敛，妆楼破镜飞。玲珑穿竹树，岑寂思屏帏。

坐爱规将合，行看望已几。绛河冰鉴朗，黄道玉轮巍。

迥照偏琼砌，馀光借粉闱。泛池相皎洁，压桂共芳菲。

的的当歌扇，娟娟透舞衣。殷勤入怀什，恳款堕云圻。

素液传烘盏，鸣琴荐碧徽。椒房深肃肃，兰路霭霏霏。

翡翠通帘影，琉璃莹殿扉。西园筵玳瑁，东壁射蛜蝛.

老将占天阵，幽人钓石矶。荷锄元亮息，回棹子猷归。

迢递同千里，孤高净九围。从星作风雨，配日丽旌旗。

麟斗宁徒设，蝇声岂浪讥。司存委卿士，新拜出郊畿。

今古虽云极，亏盈不易违。珠胎方夜满，清露忍朝晞。

渐减姮娥面，徐收楚练机。卞疑雕璧碎，潘感竟床稀。

捐箧辞班女，潜波蔽虙妃。氛埃谁定灭，蟾兔杳难希。

须遣圆明尽，良嗟造化非。如能付刀尺，别为创璿玑。
新定感兴五首
范仲淹（宋代）

数仞黄堂上，题名仅百贤。
孤高宋开府，千载可拳拳。
裴迪书斋望月
钱起（唐代）

夜来诗酒兴，月满谢公楼。
影闭重门静，寒生独树秋。
鹊惊随叶散，萤远入烟流。
今夕遥天末，清光几处愁。
别长安五首 其二
尤侗（清代）

朅来来吊望高台，台上黄金真可哀。一代贤良《卜式传》，千可流涕贾生才。

狺狺多口何为者，衮衮诸公安在哉？燕市遨游今不见，吴门变姓且归来。
谒寇莱公祠
范嵩（明代）

古庙凌云迥，精忠贯日红。豪华成往事，孤注见奇功。

秋草栖朝露，花香度晚风。百年时事改，瞻仰古今同。
再呈思永
赵蕃（宋代）

宝气疑犹在，诸公盛得名。
新知虽可乐，旧恨卒难平。
我句野无格，君诗工莫评。
青钱宜妙选，墨绶盍迟行。
用东坡三峡桥韵赠源上人
王之道（宋代）

解衣振林霏，欹枕听檐溜。
饥肠欲雷鸣，病耳忽牛斗。
自嗟兵火余，十载困难右。
崎岖穷水石，邂逅遍岩窦。
山游杂麋鹿，野处狎猿狖。
那知膏粱肥。但觉蔬笋瘦。
宝林吾北邻，晨光夕钟鼓奏。
疏篁玉森列，樛木弓半彀。
来为圣人祝，歌呗发清昼。
归余雨脚稀，溪流静如漱。
登楼
羊士谔（唐代）

槐柳萧疏绕郡城，夜添山雨作江声。

秋风南陌无车马，独上高楼故国情。
山居 漆林
程俱（宋代）

敬侯那易学，正自追农圃。平生老瓦盆，安用雕髹许。
大资政张公挽词四首 其三
孙觌（宋代）

大阀冠州闾，占星太史书。万蹄金騕袅，一角玉蟾蜍。

右辅开新府，东堂旧直庐。凄凉便陈迹，彷佛梦华胥。
及第后酬故园亲故
欧阳詹（唐代）

才非天授学非师，以此成名曩岂期。杨叶射频因偶中，

桂枝材岂敢当之。称文作艺方惭德，相贺投篇料愧词。

犹著褐衣何足羡，如君即是载鸣时。
冬日怀竟陵管氏梅桥四首
张耒（宋代）

旅居泽国小园林，千里相望岁暮心。
想见竟陵残雪里，新梅点雪橘垂金。
送客乘骡足跋口占示同行
李洪（宋代）

欲趁江头送客风，蹇骡难强逐骄骢。
漫夸历块过燕市，自笑乘船似越侬。
从此上车惭著作，肯令折臂老新丰。
钓车鱼具平生乐，得失真宜付塞翁。
题双峰显祖院
张伯常（宋代）

煖脉匀青地上苔，拂尘题柱记花开。海风一夜吹山雨，却送春寒入寺来。
自诒
陆游（宋代）

健忘闲何害？贪眠老正宜。
本心惟泥酒，余习略存诗。
未废春农业，犹堪幼学师。
微官何所恋，请老五年迟。
秋感二首
张耒（宋代）

秋日无远晖，秋草无美姿。
残蛩吊白日，寒鸟悲空枝。
时节一如此，余出怅安归。
强歌不成音，还坐空涕垂。
感动百虑游，触心遂纷披。
弃捐勿复道，日暮眠吾帷。
淮阴道中咏芦花和韵 其三
查有新（清代）

客到江湖万绪纷，无端秋令又中分。濛濛港畔疑浓雾，滚滚舟边似冷云。

红蓼丹枫原是伴，苍葭白露定需君。衔杯竟欲呼穷士，风起寒漪易夕曛。
寓古雄有感
陈墀（明代）

谩驱羸马走西东，十里官亭万里通。巨镇已更今日邑，穹碑犹里昔贤功。

依依杨柳妆春色，漠漠埃尘起暮风。遥忆宋家三百里，不将长剑倚空同。
吴孙王墓
杨友夔（宋代）

阖闾城南荒之捕，昔谁葬者孙豫州。
久无过客为下马，时有牧童来放牛。
居然珍宝出光怪，识者夜见踪共由。
玉环金碗到城市，土花不蚀馀千秋。
州家廉问亟封守，贼曹掩骼穷奸偷。
已知共中有可俗，亦恐未免无穷忧。
当时义师奋四海，少日已无袁与刘。
英雄异志凛如在，暴露无乃为神羞。
人生浮脆无可料，蝼蚁乌鸢从所求。
高陵劝尔一杯酒，自古南山能锢不。
句
方勺（宋代）

三十年前曾见梦，兹游端可冠平生。
上元夕过赣寓城外清江寺漫兴八首 其二
李孙宸（明代）

偶逢兹郡驻乌台，走马驱车势似雷。无地可容过客宿，尚馀孤寺树江开。
送鉴上人
释普度（宋代）

鉴在机先已是迟，电光石火亦难追。
鹫峰点著便回去，终不重安眼上眉。
丁督护歌六首 其三
刘骏（南北朝）

督护北征去，相送落星墟。
帆樯如芒柽，督护今何渠。
孙公素中允将往相台谒韩魏公贻诗为别因以酬
强至（宋代）

紫宸班退听宣麻，镇邺司徒换将牙。
到日玳筵公定喜，当年珠履客尤嘉。
赋惊合座争观祢，乐重当时合姓车。
入夏后园闻更好，绕池十丈看荷花。
送张少卿赴召十首
李新（宋代）

四海倾瞻调鼎手，朝廷侧席待伊周。
江城父老休遮道，可是星车肯少留。
雨后西山晚发
陈景中（清代）

疏雨过空山，凉风吹路乾。草深人迹乱，春嫩马蹄寒。

万户炊烟动，一鞭云影残。逶迤东望处，日色满长安。
论语绝句 其六十八
张九成（宋代）

试问如何是探汤，喻其渐入久无伤。顾于不善乃如此，深恐斯人志不刚。
山水小景为张同禹题
吴希贤（明代）

江山渺何许，此别难留住。汉水绕襄城，千里孤舟去。
阮希圣新轩即席兼呈同会君仪温老三首 其三
郭祥正（宋代）

谁怜龃龉老明时，把酒寻春已恨迟。舟漾绿波飞舴艋，烟笼青瓦湿琉璃。

狂嗟李白驱鲸海，醉笑陶潜倚菊篱。争似隔林闻一曲，与君重赋杜秋诗。
试院唱酬十一首 次韵吕君兴善寺静轩
苏辙（宋代）

自恨寻山计苦迟，年过四十始知非。
小轩迎客如招隐，野鸟窥人自识机。
窗外竹深孤鹤下，阶前菊秀晚蜂飞。
老僧战胜长幽寂，瘦骨缘何未肯肥。
焚香
刘挚（宋代）

清泉黳石饼，南海宝洲香。下帘隐几坐，烟霏散央央。

春云乍凝聚，玉穗忽纤长。瑞鸭戏喷吐，双卧不肯翔。

佛国宝芬郁，仙圃花气芳。真灵格杳冥，邪厉驱幽荒。

安得逍遥人，肯顾来此堂。说我无上道，德音斯不忘。
新浴
喻良能（宋代）

新浴换轻縠，披襟临榧台。
好风知人意，为我东南来。
晚池雨草知，庶足充徘徊。
呼狼具绿樽，聊进纳凉杯。
一酌暑气消，再酌愁怀开。
三爵竟酩酊，浩歌临苍苔。
水龙吟·分知白首天寒
何梦桂（宋代）

分知白首天寒，千林摇落寻真隐。天工付与，冰肌雪骨，暗香寒凝。自许贞心，肯教色界，软红尘近。怅绿衣舞断，参横梦觉，依稀旧家犹认。

不为角声吹落，向花前、为伊悲恨。玉堂茅舍，风流随处，年年孤另。不是人间，肝肠铁石，相逢休问。算知心、只许东风，漏泄一分春信。
梅花集句 其一八七
李龏（金朝）

风起塞云断，飞花入户香。孤城吹角罢，一镜有愁霜。
蝶恋花（福州横山阁）
李弥逊（宋代）

百叠青山江一缕。十里人家，路绕南台去。榕叶满川飞白鹭。疏帘半卷黄昏雨。

楼阁峥嵘天尺五。荷芰风清，习习消袢暑。老子人间无著处。一尊来作横山主。
自释
叶茵（宋代）

繁红妒紫绚前林，杖策来栖花下阴。
休道游情难似昔，可能他日尚如今。
乍晴涧曲萦流水，未晓庭皋调野禽。
毕竟老天怜老子，幽閒断送一生心。
夜饮赵园次徐君实韵
真山民（宋代）

银台绛蜡泪成堆，四面轩窗尽放开。
花影忽生知月到，竹梢微响觉风来。
豪挥彩笔诗千首，醉倚红妆酒百杯。
游玩未阑归未得，高城漏箭几相催。
吕缙叔云叔嘉僧希用隐居能谈史汉书讲说邀余
梅尧臣（宋代）

奈苑谈经者，兰台著作称。
吾儒不兼习，尔学若多能。
每爱前峰好，闲穿弊屐登。
定将修史笔，添传入高僧。
次韵分仇仁近暑中二首
方回（元代）

瞬息凉炎代谢频，沉冥自养静中身。
读书快意如抓痒，得句言中当写真。
幸不与闻当世事，可须常作半途人。
忽思秦汉干戈际，商岭犹堪避战尘。
赠筠州司户施文叔二绝句 其二
王庭圭（宋代）

村巷尽无车马尘，君来笑语动比邻。儿童惊问此何客，亹亹清言来逼人。
代举人主司问答六言二首
刘克庄（宋代）

梦里谁无彩笔，暗中别有朱衣。
苏二得援失荐，欧九黜几取煇。
和菊潭玉泉韵
施枢（宋代）

不是灵源透碧虚，可容六六化龙鱼。
讲经人去前湖暝，翻手为霖自有余。
椹涧马铺壁间有黄元明诗因次其韵
邹浩（宋代）

武当在何许，漠漠西南天。雷电正多事，道途如去年。

参差挥麈约，妨废把书眠。破我征鞍恨，清诗犹灿然。
题曾幼度诗集后二首 其二
赵蕃（宋代）

客路东西曾数州，诗成宁免暗中投。我今办取逢人说，倾盖悬知胜白头。
湖州歌九十八首 其四十三
汪元量（宋代）

拨尽琵琶意欲悲，新愁旧梦两依依。
江楼吹笛三更后，细雨灯前醉玉妃。
句
豆卢岑（唐代）

隔门借问人谁在，一树桃花笑不应。
答高进贤南归见别
吕陶（宋代）

春波万里已魂销，况是分携过蜀桥。吏隐有心终济物，他山无术可除妖。

好将醒醉迷千日，莫为兴亡感六朝。南望襄山何处是，悒然怀抱更无聊。
大涤洞天留题
谢岳甫（宋代）

朝乘云气上蓬莱，九锁仙峰翠作堆。
可惜洞天闲日月，人生能得几回来。
游洞庭山
李弥大（宋代）

山浮群玉碧空沉，万顷光涵几许深。梵刹楼台嘘海蜃，洞天日月浴丹金。

秋林结缘留连赏，春坞藏红次第吟。拟泛一舟追范蠡，从来世味不关心。
乾德以后祀感生帝十首 饮福用《广安》。
郊庙朝会歌辞（宋代）

三阳戒律，万汇腾精。既苏昆虫，毕达勾萌。具陈牺象，式荐诚明。

锡以蕃祉，永保咸平。
送客至江上
陆游（宋代）

多事经旬不出城，今朝送客此闲行。
郊原远带新晴色，人语中含乐岁声。
天际歛云山尽出，江流收涨水初平。
故园社友应惆怅，五岁无端弃耦耕。
访曲江胡处士
刘得仁（唐代）

何况归山后，而今已似仙。卜居天苑畔，闲步禁楼前。

落日明沙岸，微风上纸鸢。静还林石下，坐读养生篇。
祝英台近 难后怀蕙庵
徐石麒（清代）

雨中山，山下渡，犹是旧时路。指尽征帆，都向日边去。

萧萧红蓼西风，白蘋秋水，望岭表、苏郎何处。

莫回头。只有烟雨鸣鸠，惊飞夕阳坞。断刹荒丘。再诵鲍照赋。

归来又恐伤心，人非物换，空一座、锦城如故。
和喻明仲马上吹笛
张舜民（宋代）

越客思归黯不平，閒持长笛写秦声。
羡君气海如斯壮，博我词锋莫敢争。
江上梅花开又落，陇头流水咽还惊。
岂知不寐鳏鱼眼，独坐山堂对月明。
送僧上怀玉
韩淲（宋代）

渺渺枫树秋，送僧上怀玉。白云度绝巘，清寒满深谷。

杖头挂萝薜，笠外见鸿鹄。却笑懒残隘，随缘受荣辱。
病起偶成
周密（宋代）

负暄行药小徜徉，困卧长安意自伤。短发怯梳霜柳脆，衰容销镜病梨黄。

熊经龟息持新诀，马勃牛溲试旧方。解祟送穷浑未验，数奇应笑贾司仓。
影答
黎彭祖（明代）

不辨当时子夏冠，艰难犹得久盘桓。但能学道齐生死，何时离群有炎寒。

五尺奚奴随李贺，百年鸡犬附刘安。欲图袖手吟诗苦，静夜孤灯子试看。
贤者之孝二百四十首·孟宗
林同（宋代）

万象死灰色，千林号怒声。
何人苦哀泣，冻竹强抽萌。
初至永宁
许邦才（明代）

风尘难自料，花鸟故相猜。
问是山东客，何由万里来。
水调歌头（和西外判宗湖楼韵）
刘克壮（清代）

君看郭西景，浑不减孤山。飞楼突兀百尺、轮奂侈前观。绝唱新突寡和，堕泪旧碑无恙，往事付惊澜。不见辽鹤返，惟对水鸥间。又何必，珠翠盛，管弦欢。唾壶尘尾潇酒，领客上高寒。丞相功存宗庙，祭酒义兼家国，世事尚相关。风月寓意耳。莫作晋人看。
夜雨 其二
李俊民（金朝）

夜半天公号令催，即时惊起阿香雷。须知稼穑艰难甚，谁把阴香燮理来。

不使魃为周地虐，定应龙自葛陂回。邻家酒熟留连客，聊与愁人共一杯。
九日进茱萸山诗五首
张说（唐代）

家居洛阳下，举目见嵩山。刻作茱萸节，情生造化间。

黄花宜泛酒，青岳好登高。稽首明廷内，心为天下劳。

菊酒携山客，萸囊系牧童。路疑随大隗，心似问鸿蒙。

九日重阳数，三秋万实成。时来谒轩后，罢去坐蓬瀛。

晚节欢重九，高山上五千。醉中知遇圣，梦里见寻仙。
秋夜
赵汝鐩（宋代）

秋到情怀恶，美人天一方。
夜深窗转月，梦断角吹霜。
林间
释斯植（宋代）

猿鹤忘机不计年，芭蕉晴绿半平檐。
青山似与身相入，尽日无人自下帘。
游吴有作 其二
黄裳（宋代）

舟人曾记得吴侬，煮粒烹鲜别有功。好是閒为江上客，随船还见卖鱼翁。
东湖四景为大尹本斋王侯赋四首 其一
杨载（元代）

朝来千骑出城闉，为向东湖踏早春。素练羃林云气薄，明珠穿草露华新。

山花献笑开檐畔，海鸟忘机戏水滨。记取当年贤太守，及时为乐与斯民。
良狗捕鼠
吕氏春秋（先秦）

齐有善相狗者，其邻假以买取鼠之狗，期年乃得之，曰：“是良狗也。”其邻畜之数年，而不取鼠。以告相者，相者曰：“此良狗也，其志在獐麋豕鹿，不在鼠;欲其取鼠也，则桎之！”其邻桎其后足，狗乃取鼠。
二酉山房歌
胡应麟（明代）

君不见昆崙高高阆风出其上，下视扶桑弱水相去几千丈。

傍开四百四十门，日月东西互相望。传闻大酉小酉双名山，乃在昆崙阆风二岳之中间。

帝遣藏书号群玉，金庭石室森钩连。白虹璀粲映缃帙，朱霞错落垂琅函。

自从轩辕来，窅绝殊人寰。灵威丈人过，缩足不敢前。

成周穆满驱八骏，蹑电乘风到灵境。岚深谷峭黯莫留，却携王母升蓬丘。

祖龙炎威扫六合，秦人留书闭空峡。至今玉洞开桃花，仙源可望不可涉。

坑灰未冷汉社兴，大儿中垒小子云。藜然天禄下真宰，烂漫七略罗天人。

阮家居士重蒐录，蠹简纵横委胸腹。湘东再火一不留，七万瑶华烬荒簏。

聚书崛起开皇朝，缥囊璚笈摩丹霄。累累三十七万卷，嘉则之殿高岧峣。

诸儒雠校汰冗杂，正本亦止三万饶。开元八万最奇绝，往往玄珠出岩穴。

宋时群主竞好文，一日三诏何缤纷。后来马郑诸子出，摩娑论列亦已勤。

好武遍中华，马上为生涯。诗书匪故习，文具徒矜誇。

鸿荒重剖大明域，九曜含辉聚东壁。天开地辟恢雄风，雾涌潢流映朝日。

吾乡文宪达最先，高文大册挥如椽。青萝读书四十载，钻研法藏窥重玄。

云间子渊嗜缀辑，断简残萤映墙壁。成都用修雅好奇，索摸科斗成嗔痴。

南阳陈卿负综博，一生惟折五鹿角。北海冯君推殚精，歌谣委屑烦经营。

突兀琅琊起文苑，力挽颓风究坟典。尔雅楼中四万轴，金石斋头五千卷。

须弥磅礴宛委深，吐纳宇宙横古今。张王陆沉驱左席，何因物色来兰阴。

兰阴胡生负书癖，早逐刘郎卧岩石。髫年已绝轩冕好，壮岁偏耽穷鬼力。

北走燕台东走吴，金陵闽越穷江湖。僦居寄庑录馀烬，负薪织履偿追逋。

陆则惠施水米芾，昏黑忘眠昼忘食。乍可休粮饿途路，讵肯空囊返乡国。

二十四庋罗山房，二千四万堆琳琅。黔娄妻子困欲死，君山箧笥富可量。

上距羲农下昭代，触手牙签宛相待。圣神贤哲穷吁谟，帝伯皇王罄元会。

一榻一几横疏寮，一琴一研祛烦嚣。焚香独拥四部坐，南面王乐宁堪骄。

黎生八分称好手，夜宿山斋笑如斗。纵观丘索盈前除，大叫狂呼题二酉。

琅琊作记当代传，姓名已睹琬琰悬。触目伤心故交尽，却寻司马来新安。

司马心胸旷千古，夙昔图书探天府。三坟二雅勤雕锼，一笈五车劳缀补。

太函峨峨云际开，恍入东观窥兰台。众中誇我好玄者，撑肠拄腹谈天才。

寂寞萤窗守残雪，揽镜苍茫见华发。声华岂必专穷愁，著述总知成灭裂。

侧身六合中自疑，异代乾坤未堪说。感公国士知，肝肠为公竭。

幔亭十日饮，驱车复成别。回看二酉山，崚嶒渺天末。

昆崙阆风定何处，弱水扶桑杳难越。底似从公居太函，副墨煌煌恣翻阅。

君不见太函五城十二楼，金银城阙天尽头。陶公八翼不得上，梯仙岂合凡人留。

孤帆且返越江涘，俛仰竹素聊优游。异时四部读已尽，玄关或许停苍虬。

君不见兰阴下，瀫水流，轮囷古木枝相缪。瓮牖绳枢闭荒径，荜门蓬巷悬清秋。

夜夜红光烛星斗，兀兀陈编柳生肘，短铗长檠竟何有。

醯鸡瓮里真自笑，蠹鱼架上安足友。竺乾本来一物无，柱下青牛亦西走。

函中领取五千言，赤脚流沙寻二酉。
送王法师之西川
灵一（唐代）

旅游无近远，要自别魂销。官柳乡愁乱，春山客路遥。

伴行芳草远，缘兴野花飘。计日功成后，还将辅圣朝。
缘识
宋太宗（宋代）

往事兴人感，徘徊思寂寥。
湛然穷古道，群品似相邀。
春台松柏静，秋风海岳摇。
时迁何倏忽，落叶自零飘。
试宜黄侯湛墨二首
曾丰（宋代）

逢时不敢爱玄香，摹写尧文重舜章。
天地已归经纬里，豹囊深处自含光。
送李检法赴夔州任
晁公溯（宋代）

硖内如播州，旷绝谁与隣。
君昔居其间，簿书良苦辛。
舍之遂西游，五见岷峨春。
屡为帐下士，皆称席上珍。
昨闻乘轺使，去作观国宾。
虽歌马离厩，肯效鹰著人。
蹭蹬何所归，复踏巴渝尘。
手持太府书，仰推明主仁。
约束狴犴吏，哀矜鳞介民。
为予语父老，今使子国新。
病中雨夜
曹煐曾（清代）

炉烟浓欲篆，夜色淡生阴。病骨秋花瘦，愁怀暮雨深。

疏灯孤榻影，衰草乱虫吟。无限关心事，朦胧梦里寻。
题胡潜风雨山水图
洪朋（宋代）

胡生好山水，烟雨山更好。鸿雁书远空，马牛风塞草。
客自潭府来称明因寺僧作静照堂求予作
黄庭坚（宋代）

客从潭府渡河梁，籍甚传夸静照堂。
正苦穷年对尘土，坐令合眼梦湖湘。
市门晓日鱼虾白，邻舍秋风橘柚黄。
去马来舟争岁月，老僧元不下胡床。
黄梅平寇有怀马大参君御
陈吾德（明代）

岭道崎岖血战回，江亭下马共衔杯。风摇白羽仍如月，歌发红妆尽落梅。

返照欲从高阁敛，青尊还向彩舷开。同舟此日君能几，不为城头画角催。
行部至南陵题隐静寺
张纲（宋代）

篮舆行尽万松冈，得得来看古道场。飞锡落花成佛去，后人谁见紫金光。
李诚之待制挽词二首
苏辙（宋代）

脱遗章句事经纶，满腹龙蛇自屈伸。
南驾威声传绝域，西征旧恨失奸臣。
空留谏疏惊颓靡，终托诗词话苦辛。
直气如云未应尽，一双嗣子亦骐驎。
济南风物在西湖，湖上逢公初下车。
谈笑樽前伏齐虏，旌旗门外听除书。
一封未奏先焚草，三黜归来便种蔬。
泪落西堂歌洒地，杉松空见岁寒余。
感秋
宋祁（宋代）

乐事行将晚，华年怯早衰。
翻车壮士速，落叶长年悲。
别燕风帘静，惊乌月树危。
播精宁有用，皮骨极支离。
宿天柱观（一作宿灵洞观）
灵一（唐代）

石室初投宿，仙翁喜暂容。花源隔水见，洞府过山逢。

泉涌阶前地，云生户外峰。中宵自入定，非是欲降龙。
丹山酒边
陈著（宋代）

衰老受晴光，相携到上方。
意浓忘酒薄，话美夺尘忙。
天竹静逾媚，溪梅初有香。
危时正多事，半日太平乡。
又六言二首
刘克庄（宋代）

有载书盟三友，无文章送五穷。
怯懦宁出胯下，清狂羞入褌中。
蓬池二首
宋祁（宋代）

大道来中县，馀粮遍近原。
狙林朝芋陨，豳屋昼茅喧。
短日方催暮，低云屡向繁。
我忧宁易写，惟有悄无言。
浣溪沙（梅）
李之仪（宋代）

剪水开头碧玉条。能令江汉客魂销。只应香信是春潮。

戴了又羞缘我老，折来同嗅许谁招。凭将此意问妖娆。
初夏杂咏
陆游（宋代）

去日惊钻燧，穷途困负薪。
故人天末远，薄俗眼边新。
踽踽飘零客，悠悠剩长身。
寸心知已矣，端欲为谁陈？
失婢
白居易（唐代）

宅院小墙庳，坊门帖榜迟。旧恩惭自薄，前事悔难追。

笼鸟无常主，风花不恋枝。今宵在何处，唯有月明知。
送黄元董赴廷试
李吕（宋代）

江夏无双最擅名，君家群从总能文。
丹枝只为一门种，黄卷仍收再世勋。
天上鸳鸿方接武，眼前驽蹇漫成群。
蜀军自昔锋尤选，一战凭君静楚氛。
示叶令
朱翌（宋代）

舟楫三吴客，江湖二月寒。
交情元自淡，酒味莫嫌酸。
日者坐何事，君乎能自宽。
不来同一醉，何以解忧端。
喜无为三子至二首 其二
释函可（明代）

盼盼似人喜，跫然慰我心。暂停新泪下，一见故情深。

梦里秦淮鼓，山前虎豹林。从今风雪际，又听操南音。
捕蝗谣
沈云尊（清代）

急捕蝗，令如火，事关官黜陟，小民焉敢惰。东村西村办酒浆，胥隶杂遝来捕蝗。

蝗兮蝗兮驱不去，禾稼转受蹂躏伤。我闻古人语，螟螣蟊贼各有主。

吏治贪残实自取，胡为罚弗及吏反及民，嗟我妇子罹苦辛。

官今报蝗不为害，大府交章荐治最。
感事
韦应物（唐代）

霜雪皎素丝，何意坠墨池。青苍犹可濯，黑色不可移。

女工再三叹，委弃当此时。岁寒虽无褐，机杼谁肯施。
春景
李学温（清代）

竹亭春草绿，小雨引花香。燕子来何处，衔泥镇日忙。
嘉陵江雨
薛瑄（明代）

官舫泛嘉陵，浑如一叶轻。滩高骇浪急，岸阔漫流停。

山木无边翠，人烟几处青。棹歌高枕听，竟日雨冥冥。
过潘忠定公废园同吴竹屿张少华赵璞函作 其二
徐兆魁（清代）

甲第今来车马稀，断桥流水淡斜晖。可怜芳草萋萋绿，玉照堂前鸦乱飞。
鹧鸪天
汪元量（宋代）

潋滟湖光绿正肥。苏堤十里柳丝垂。轻便燕子低低舞，小巧莺丝恰恰啼。

花似锦，酒成池。对花对酒两相宜。水边莫话长安事，且请卿卿吃蛤蜊。
玲珑四犯
陈允平（宋代）

金屋春深，似灼灼娉婷，真真娇艳。洗净铅华，依旧曲眉丰脸。犹艳舞歇凉州，渐缥缈、碧云缭乱。自玉环、宝镜偷换。别后甚时重见。

鸾帏凤席鸳鸯荐。但空余、蕙芳兰蒨。天涯柳色青青恨，不入东风眼。惆账二十四桥，任落絮、飞花乱点。奈翠屏、一枕云雨梦，谁惊散。
从化山水十首 其三 云台山
欧大任（明代）

马援屯兵处，南征汉将雄。椒房难掩绩，铭勒万山中。
正月十五日同圆明老师渡溪西雨作不可回三绝 其三
周紫芝（宋代）

一别风尘客恨长，凤城灯烛记微茫。人生相见知何定，夜雨重来此对床。
会昌元年春五绝句。劝梦得酒
白居易（唐代）

谁人功画麒麟阁，何客新投魑魅乡。

两处荣枯君莫问，残春更醉两三场。
赴抚州对酬崔法曹夜雨滴空阶五首 其三
戴叔伦（唐代）

谤议不自辨，亲朋那得知。雨中驱马去，非是独伤离。
再和资道
晁说之（宋代）

佳山陪四绝，名士出三齐。
芬馥生兰茞，荒芜去菉藜。
光华深北斗，气象到西奎。
挥毫若吐霓。美求鲜鲤鱠，
珍访辟尘犀。出众青钱士，
翻经白玉篦。高张射鵰手，
稳步上天梯。吾友由斯道，
狂生不识蹊。淮南书有作，
商隐赋无题。慷慨簪频击，
吟哦手屡携。寒厅帘帟浅，
深夜笑言低。慎莫嘲雕虎，
从来学木鸡。
菩萨蛮（般涉调）
张先（宋代）

佳人学得平阳曲。纤纤玉笋横孤竹。一弄入云声。海门江月清。

孤摇金钿落。惜恐樱唇薄。听罢已依依。莫吹杨柳枝。
龙形松
谢宗可（元代）

夭矫挐云海上来，蜿蜒蜕骨老莓苔。紫髯夜湿千山雨，铁甲春莓万壑雷。

影动欲翻平陆起，声号如卷怒潮回。蜷枝冷挂岩前月，犹似擎珠照九垓。
【南吕】一枝花_连云栈上马
邓玉宾（元代）

连云栈上马去了衔，乱石滩里舟绝了缆。取骊龙颏下珠，饮鸠鸟酒中酣。阔
论高谈，是一个无斤两的风云怛，负版虫般舍命的贪。此事都谙，从今日为
头罢参。
【梁州第七】俺只待学圣人问礼于老聃，遇钟离度脱淮南。就虚无养个真恬
淡。一任教春花秋月，暮四朝三，蜂衙蚁阵，虎窟龙潭。阑纷纷的尽入包涵，只
是这个舞东风的宽袖蓝衫。两轮日月是俺这长明朗不灭的灯龛，万里山川是俺这
无尽藏长生药篮，一合乾坤是俺这养全真的无漏仙庵。可堪！这些儿钝憨。比英
雄回首心无憾，没是待雷破柱落奸胆。不如将万古烟霞赴一簪。俯仰无惭。
【随煞】七颠八倒人谁敢？把这坎位离宫对勘的岩。火候抽添有时暂，修行
的好味甘。更把这谈玄口缄，甚么细雨斜风哨得着俺。
九日紫碧山房用杜甫诗韵得二律 其一
奕詝（清代）

楼高始觉太虚宽，无限诗情结古欢。此日登临供点笔，何人酩酊倩扶冠。

千峰耸翠澄秋宇，一雁遥空送早寒。处处茅檐真乐意，《豳风》图画坐中看。
赠孙十五道人
叶适（宋代）

将军桥畔女仙家，年与钟馗宴与花。
欲度世人无妙诀，睡长留日信檐牙。
桐庐县仙人洞十题
黄裳（宋代）

翠碧笙簧羽与声，有时离合不留情。清多本是仙家物，长向秋风独自鸣。
经过合寨吊孟氏故居二首
王之道（宋代）

行过春泥没马深，几声幽鸟啭乔林。
感时恨别愁无那，赖有清樽慰此心。